Kun eduskunnan apulaisoikeusasiamies kielsi koulujen joulujuhlat kirkossa, fundamentalistit närkästyivät. Kuten heti todettiin, kysymyksessä oli kuitenkin tahallinen väärinymmärtäminen. Kyllähän jokainen tajuaa, etteivät uskonasiat kuulu vuoden suurimpaan, perinteisimpään ja tuottavimpaan kulutusjuhlaan, jouluun.

Keskustelu tahallisesta väärinymmärtämisestä on muutenkin kiihtynyt. Eduskunnassahan sitä on ilmennyt aina, mutta nykyisin kuulemma ymmärrellään väärin myös kahvipöydissä, makuuhuoneissa, televisiossa ja jopa sosiaalisessa mediassa.

Jos olen oikein ymmärtänyt, kaikki idiootit eivät kuitenkaan vielä osaa edes väärinymmärtämisen alkeita. Siispä tässä aloittelijan ohjeeksi muutamia yleisiä fraaseja ja niiden tahallisia väärinymmärryksiä (Y = ymmärtäjä, VY = väärinymmärtäjä):

Y: Hyvää päivää!

VY: Ai että päivää? Mitä vikaa yössä muka on?

Y: Nimeni on Matti Meikäläinen.

VY: Meillä oli koulussa yksi Rutakaisen Matti ja se oli luokan pahin kiusaaja. Niin että pidätkö jo turpasi kiinni, vai soitetaanko poliisi?

Y: Nukuitko hyvin?

VY: Siis vihjailet, että en muka olisi saanut seksiä viime yönä! Mitä se sulle kuuluu!?

Y: Kuinka voit?

VY: Voi, voi, lehmät piereskelevät keskellä Helsinkiä ja kovat rasvat tukkivat ihmisten suonia, ja täällä sitten yksi kyselee, että ”kuinka voit”!

Y: Miten matka meni?

VY: Minä en ota neuvoja siitä, että lennänkö vai pyöräilenkö vai kävelenkö vai konttaanko, ettäs tiedät!

Y: Tervetuloa joka tapauksessa!

VY: Jos tässä maassa ei olisi teitä tervetulon toivottajia, niin eipä olisi maahanmuutto-ongelmaakaan.

Y: Kaunis ilma tänään.

VY: Vai kaunis! Te setämiehet olette heti mollaamassa Greta Thunbergiä, jos sattuu aurinko vähänkin pilkahtamaan pilven takaa.

Y: Ottaisitko kahvia?

VY: Jaahah! Että kun kahvilla aloitetaan, niin kohta on koko porukka valmis pössyttelemään pilveä – sitähän te haluatte!

Y: Anteeksi, kuinka?

VY: Kyllä sitä nyt pyydellään anteeksi, mutta jos edellinen / nykyinen hallitus ei olisi mokannut, niin eipä tarvitsisi pyydellä.